《晦堂歌为邑令朱天经作》
宋代·邹极

吾邑有贤令，才猷足经国。政成越一考，俊誉自赫赫。

既圃辟后堂，背南面西北。为爱园中景，花木皆手植。

乘閒一造见，问名名未得。反覆为君思，请以晦题额。

晦取用而明，非谓入宴息。韬藏莅众术，蓄养辅世德。

制动本以静，对语定以默。大欲扬王庭，小亦去民忒。

有如匣中剑，利在诛奸慝。又若山下泉，出乃作惠泽。

公家急期会，诉牒仍堆积。一判情伪分，经目犹白黑。

堂中琴寂寞，昔优今逼迫。堂内经纵横，客至君欣怿。

岂无诗酒兴，相与乐暇隙。平台歌舞地，池上有瑶席。

坐揖竹风细，行依桧阴直。返照亘天红，轻烟半山白。

试观禽鸟细，所畏网与弋。我晦异君子，终焉兹屏迹。

出处各一时，俯仰无愧色。作诗见情性，拟古丽以则。

作者简介：抚州宜黄人，字适中，或作通中，号一翁。英宗治平四年进士。累官湖南转运使，时掌盐法者争以羡余希进，极条其不便，遂罢归。后擢度支员外郎。哲宗元祐初除江西提刑。以亲丧力请致仕。有《宜川集》。